SAT เพิ่มทุนขายราคา21.80บาท
SAT เพิ่มทุนขายราคา21.80บาท กำหนดชำระเงินค่าหุ้นเพิ่มทุน 31 ส.ค.ถึง3 ก.ย.53
31 ส.ค. 2553

SAT เพิ่มทุนขายราคา21.80บาท กำหนดชำระเงินค่าหุ้นเพิ่มทุน 31 ส.ค.ถึง3 ก.ย.53
คณะกรรมการบริหารของบริษัท สมบูรณ์แอ๊ดวานซ์ เทคโนโลยี (SAT)มีมติอนุมัติการจัดสรรหุ้นจำนวน 15 ล้านหุ้น  เพื่อเสนอขายให้กับนักลงทุนสถาบันและบุคคลแบบเฉพาะเจาะจง(พีพี)  ในราคาหุ้นละ 21.80 บาท กำหนดชำระเงินค่าหุ้นเพิ่มทุน ในวันที่ 31 ส.ค.ถึง3 ก.ย.2553
ทั้งนี้ ราคาเสนอขายหุ้นละ 21.80บาท เป็นระดับราคาที่ซื้อขายในตลาดหลักทรัพย์ที่ 23.10บาท เกิดจากการสำรวจความต้องการซื้อหลักทรัพย์ (บุ๊กบิวดิง) โดยบริษัทหลักทรัพย์ กิมเอ็ง ในฐานะผู้จัดการการจัดจำหน่ายและรับประกันการจำหน่าย
ก่อนหน้านี้  นายวรพจน์ ฉัตรชัยกุลศิริ รองกรรมการผู้อำนวยการสายการเงินและบัญชี SAT  กล่าวว่า บริษัทอาจต้องมีการจัดสรรหุ้นส่วนเกิน (กรีนชู) รองรับการขายหุ้นแบบเฉพาะเจาะจง (พีพี) จำนวน15 ล้านหุ้น  หลังจากที่ปรึกษาทางการเงินบอกว่าตอนนี้มีสถาบันการเงินแสดงความสนใจซื้อหุ้นมากกว่า 7 ราย ซึ่งส่วนใหญ่จะเข้าซื้อหุ้นเฉลี่ย 3-5 ล้านหุ้นต่อราย
สำหรับเงินที่คาดว่าจะได้รับจากการขายหุ้นเพิ่มทุนครั้งนี้ประมาณ 327 ล้านบาท  และต้นเดือน ก.ย.ส่วนที่ขายให้กับผู้ถือหุ้นเดิมจำนวน 25 ล้านหุ้น จะรับเงินอีกจำนวน 350 ล้านบาทเตรียมไว้รองรับการลงทุนทำโรงหล่อผลิตชิ้นส่วนรถยนต์ สำหรับคำสั่งซื้อผลิตชิ้นส่วนคูโบต้าและรถยนต์ขนาดเล็ก (อีโคคาร์) โดยมีงบลงทุนรอบ 3 ปี (2553-2555) อยู่ที่3,500 ล้านบาท แต่ละปีบริษัทมีกำไรจากการดำเนินงานไม่รวมภาษี ดอกเบี้ย และค่าเสื่อมราคา (อีบิตดา) เฉลี่ย 1,300 ล้านบาท และกระแสเงินสดหมุนเวียน 500-800 ล้านบาท
"ปีนี้บริษัทจะมียอดขายโตถึง 45%และตั้งแต่ปีหน้าจะโตเฉลี่ยปีละ 10% ได้"นายวรพจน์ กล่าว